Les noves ajudes per a la digitalització de les PIME's subvencionaran el 60% de la inscripció al Market Place Gandia (tiber.es)
08 novembre 2021

## Les noves ajudes per a la digitalització de les PIME's subvencionaran el 60% de la inscripció al Market Place Gandia (tiber.es)08 novembre 2021Última actualització: 08 novembre 2021

![](../gestion/img/4ef3263b4404dcf724c19197ee76c6a88a78c71652e70c0748f75a2b34c36b58.jpg)  
  

El **regidor de Polítiques Econòmiques i Comerç, Ferran Martínez**, acompanyat de l’**edil d’Economia i Hisenda, Salvador Gregori**, ha comparegut aquest matí davant els mitjans de comunicació per a anunciar que l’Ajuntament de Gandia amplia la línia de subvenció a la innovació i a la transformació digital a les PIMES locals relacionades amb el comerç, el sector turístic i el sector serveis adherides a tiber.es, el primer Market Place/Local Shopping de Gandia propietat de les sis associacions comercials de la ciutat i finançat al 100% per l’Ajuntament.

Aquesta nova línia d’ajudes que fins ara estava dirigida a la microempresa i als autònoms, “_té com a objectiu exclusiu incorporar sistemàticament les noves Tecnologies de la Informació i de la Comunicació (TIC) a la pràctica habitual dels establiments per a contribuir a la digitalització de totes les PIMES per a millorar el seu posicionament i la seua productivitat i, en correspondència, la seua competitivitat_”, ha destacat Martínez, qui ha explicat que aquesta amb aquesta contribució es pretén fer front a les quotes de subscripció a tiber.es, un projecte que ha nascut per a quedar-se gràcies a un conveni de col·laboració amb la Federació d’Associacions d’Empresaris de la Safor (FAES).

Els sectors als quals s‘aplica aquest ajut engloven tot el comerç que guarda una relació estreta amb el comerç, el turisme i serveis (alimentació, hostaleria, hostalatge, perruqueries, salons de bellesa, serveis de fotografia, lloguer de béns mobles, reparacions, feries)...

D’altra banda, el responsable de Comerç ha especificat que la quantia total d’aquestes ajudes ascendeix a 72.000 d’euros que es repartiran entre 200 empreses sol·licitants, de manera que cada una d’elles rebran 360 € (sense IVA), quantia que correspondria al 60% del cost de la quota anual d’inscripció a la plataforma tiber.es que es cobra a l’inici del 2022 i que coincideix amb l’any que es finançarà.

Pel que fa a la participació d’aquesta línia de subvencions, és compatible amb qualsevol altra ajuda rebuda per part del consistori i d’altres institucions, i podran sol·licitar-la les empreses amb establiments oberts al públic a Gandia de menys de 250 treballadors/es i menys de 50 milions de € de facturació anual. A aquest criteri se suma altres condicions com estar donades d’alta en l’IAE (Impost d’Activitats Econòmiques), estar al corrent de pagament amb les administracions i haver justificat les subvencions cobrades amb anterioritat.

Al respecte, l’ajuda no és prorratejable, és a dir, les empreses beneficiades deuran estar subscrites al Market Place durant tot l’any per a poder rebre-la.

Per la seua banda, Gregori ha recordat que “_el procés de la digitalització_”, que compta amb el suport de les institucions europees, “_és absolutament_ _irreversible i necessari tant per les administracions públiques com per al teixit productiu privat perquè puguen subsistir en el mercat_”.

Les sol·licituds, que es podran formalitzar a través de la web municipal a partir de demà i fins al 31 de desembre d’enguany amb declaració responsable per a facilitar i agilitzar el procés, s’atendran segons el rigorós ordre d’entrada amb la presentació corresponent de la documentació completa, la qual es podrà presentar fins a la mateixa dada del 2022.